九日獨登曹亭
作者：孔平仲
朝代：宋

paragraphs: 重陽不見菊，節物愈凋零。
性復不嗜飲，對酒只如酲。
秋堂靜便臥，既起思殊清。
登高未免俗，亦不造林坰。
屋西連郡郛，木末乃曹亭。
杖藜只獨往，坐對南山青。
蕭瑟西風高，泱漭滯雨晴。
斷雲見天色，殘潦知地形。
遙峰落照斂，別浦暝烟生。
歸鳥向村急，孤舟當渡橫。
此時有佳興，乃惡聞人聲。
况令預尊俎，而使聽竽笙。
嗟吾趣尚僻，取笑世上英。
豈宜濫簪紱，但可老柴荆。